ประกาศ เรื่อง ให้อำนาจหน้าที่ของกองอำนวยการรักษาความมั่นคงภายในราชอาณาจักรที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อความมั่นคงภายในราชอาณาจักร สิ้นสุด

ประกาศ

ประกาศ
เรื่อง
ให้อำนาจหน้าที่ของกองอำนวยการรักษาความมั่นคงภายในราชอาณาจักร
ที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อ
ความมั่นคงภายในราชอาณาจักร
สิ้นสุด[๑]

ตามที่คณะรัฐมนตรี
มีมติเมื่อวันที่ ๙ มีนาคม พ.ศ. ๒๕๕๓ เห็นชอบให้ประกาศให้เขตพื้นที่กรุงเทพมหานคร
จังหวัดนนทบุรี อำเภอธัญบุรี อำเภอสามโคก อำเภอลำลูกกา อำเภอคลองหลวง อำเภอลาดหลุมแก้ว
อำเภอเมืองปทุมธานี จังหวัดปทุมธานี อำเภอกระทุ่มแบน อำเภอเมืองสมุทรสาคร
จังหวัดสมุทรสาคร อำเภอบางพลี อำเภอบางเสาธง อำเภอบางบ่อ อำเภอพระประแดง อำเภอเมืองสมุทรปราการ
จังหวัดสมุทรปราการ อำเภอพุทธมณฑล อำเภอสามพราน อำเภอนครชัยศรี จังหวัดนครปฐม
อำเภอเมืองฉะเชิงเทรา จังหวัดฉะเชิงเทรา อำเภอบางปะอิน อำเภอบางไทร
อำเภอลาดบัวหลวง และอำเภอวังน้อย จังหวัดพระนครศรีอยุธยา
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ในห้วงวันที่ ๑๑
ถึงวันที่ ๒๓ มีนาคม พ.ศ. ๒๕๕๓ และต่อมาคณะรัฐมนตรีได้มีมติเมื่อวันที่ ๒๓ มีนาคม
วันที่ ๓๐ มีนาคม และวันที่ ๗ เมษายน พ.ศ. ๒๕๕๓ ให้ประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักร
ต่อไป จนถึงวันที่ ๒๐ เมษายน พ.ศ. ๒๕๕๓
โดยปรับลดพื้นที่คงไว้บางส่วนเฉพาะเขตพื้นที่กรุงเทพมหานคร อำเภอปากเกร็ด
อำเภอเมืองนนทบุรี จังหวัดนนทบุรี อำเภอบางพลี อำเภอบางเสาธง อำเภอบางบ่อ อำเภอพระประแดง
อำเภอเมืองสมุทรปราการ จังหวัดสมุทรปราการ
และให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการดำเนินการนั้น

ทั้งนี้
ต่อมาคณะรัฐมนตรีได้ประกาศสถานการณ์ฉุกเฉินที่มีความร้ายแรง
ในเขตท้องที่กรุงเทพมหานคร จังหวัดนนทบุรี อำเภอเมืองสมุทรปราการ อำเภอบางพลี
อำเภอพระประแดง อำเภอพระสมุทรเจดีย์ อำเภอบางบ่อ และอำเภอบางเสาธง จังหวัดสมุทรปราการ
อำเภอธัญบุรี อำเภอลาดหลุมแก้ว อำเภอสามโคก อำเภอลำลูกกา และอำเภอคลองหลวง
จังหวัดปทุมธานี อำเภอพุทธมณฑล จังหวัดนครปฐม และอำเภอวังน้อย อำเภอบางปะอิน
อำเภอบางไทร และอำเภอลาดบัวหลวง จังหวัดพระนครศรีอยุธยา ตั้งแต่วันที่ ๗ เมษายน
พ.ศ. ๒๕๕๓ เป็นต้นไป โดยได้มอบให้ศูนย์อำนวยการแก้ไขสถานการณ์ฉุกเฉินรับผิดชอบ
ซึ่งรายละเอียดการปฏิบัติในด้านกฎหมายและอำนาจหน้าที่ รวมทั้งพื้นที่
ได้ครอบคลุมการใช้พระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
แล้วจึงหมดความจำเป็นที่กองอำนวยการรักษาความมั่นคงภายในราชอาณาจักร
ในการรับผิดชอบพื้นที่นั้นต่อไป

ดังนั้น
อาศัยอำนาจตามความในมาตรา ๑๕ วรรคสอง
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับ มาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘
มาตรา ๔๑ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีจึงออกประกาศให้อำนาจหน้าที่ของกองอำนวยการรักษาความมั่นคงภายในราชอาณาจักรที่ได้รับมอบหมายให้รับผิดชอบดำเนินการในเขตพื้นที่ที่ได้มีการประกาศข้างต้น
ในห้วงวันที่ ๑๑ มีนาคม ถึงวันที่ ๒๐ เมษายน พ.ศ. ๒๕๕๒ และบรรดาประกาศ ข้อกำหนด
ที่นายกรัฐมนตรี และผู้อำนวยการศูนย์อำนวยการรักษาความสงบเรียบร้อย ประกาศ
และออกตามพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ ให้เป็นอันสิ้นสุดลง

ทั้งนี้
ตั้งแต่วันที่ ๒๑ เมษายน พ.ศ. ๒๕๕๓ เป็นต้นไป

ประกาศ ณ วันที่ ๒๐
เมษายน พ.ศ. ๒๕๕๓
อภิสิทธิ์  เวชชาชีวะ
นายกรัฐมนตรี

ปริยานุช/จัดทำ
๓ มิถุนายน ๒๕๕๓
นฤดล/ตรวจ
๒๖ ตุลาคม ๒๕๕๓

โชติกานต์/ปรับปรุง
๑๔ ธันวาคม ๒๕๕๙

[๑] ราชกิจจานุเบกษา
เล่ม ๑๒๗/ตอนพิเศษ ๖๖ ง/หน้า ๓/๒๖ พฤษภาคม ๒๕๕๓